Одлуком Изборног већа Филозофског факултета од дана 05. 11. 2021. године, изабрани смо у комисију за припрему извештаја о кандидатима за избор у звање Асистента за ужу научну област Андрагогија, са 60% пуног радног времена, на одређено време од три године (избор).

На конкурс објављен у Огласним новинама Националне службе за запошљавање „Послови“ од 17.11.2021. године, на сајту Филозофског факултета дана 17. 11. 2021. Године и сајту Универзитета у Београду дана 17.11.2021. године пријавила се једна кандидаткиња – Бранка Радовановић.

Пошто смо се упознали са биографијом и радовима кандидата, част нам је да Изборном већу Филозофског факултета поднесемо следећи

ИЗВЕШТАЈ

**Основни биографски подаци**

Бранка Радовановић рођена је 21. септембра 1997. године у Котору. Након завршене Гимназије у Котору, 2016. године уписала је основне академске студије на Филозофском факултету Универзитета у Београду, на студијској групи за андрагогију, где је дипломирала 2020. године, са просечном оценом 9,28 и била проглашена за студента генерације 2016. Исте године уписала је мастер академске студије на студијској групи за андрагогију, где се бавила темом ,,Домети интеракције у онлајн образовању на високошколском нивоу”. Мастер студије је завршила 2021. године са просечном оценом 9,57. Од октобра 2021. године је уписана на докторске академске студије андрагогије и заинтересована је за проучавање уже научне области образовања одраслих и културе.

Од октобра 2021. године ради на Филозофском факултету Универзитета у Београду као демонстратор у настави на предметима на основним и мастер студијама.

Током основних студија (2019) у оквиру програма размене студената боравила је шест месеци у Италији, на Универзитету у Болоњи, где је изучавала радну, кадровску и организациону психологију.

Енглеским језиком се служи на нивоу Ц1, чему сведочи сертификат издат од стране Cambridge English Assessment-а, a радно се служи и италијанским језиком.

**Радно-професионално ангажовање**

Током основних студија је волонтирала као тренер у Клубу за старе Стари град II где је подучавала кориснике Клуба основним рачунарским вештинама. Такође је била ангажована као ко-тренер у организацији ESNBelUPgrade из Београда.

У току зимског семестра 2021. године била је ангажована као демонстраторка на Одељењу за педагогију и андрагогију Филозофског факултета на предметима Политика и системи образовања одраслих и Маркетинг у образовању одраслих на основним академским студијама, и Образовање лидера и Модели менаџмента у образовању одраслих на мастер академским студијама.

**Научно-наставни и професионални рад**

Са радом на тему подучавања и учења у високошколском и образовању одраслих у доба пандемије Ковид-19 вируса учествује на међународној Академији образовања одраслих ,,Интернационалне и компаративне студије у образовању одраслих и целоживотном учењу” у Немачкој, где је имала прилике да размени искуства са колегама из читавог света.

Такође је похађала онлајн курс организован од стране Универзитета у Вирцбургу на тему савремених проблема образовања одраслих на глобалном нивоу.

Обавезну праксу на основним студијама обавила је у Центру за образовање и култутру “Божидарац 1947” где је учествовала у праћењу и евалуацији онлајн термина курсева стручног оспособљавања организованих од стране Центра.

Такође је била чланица Клуба студената андрагогије.

Волонтирала је на више догађаја организованих у оквиру Катедре за андрагогоју од почетка студија до данас.

**Закључак и предлог**

Узимајући у обзир претходно описано искуство и активности Бранка Радовановић, Комисија је уверена да она има потенцијал да се развије у перспективног наставника и истраживача образовања и учења одраслих, због чега предлажемо Изборном већу Филозофског факултета Универзитета у Београду да је изабере у звање асистента.

У Београду, 07.12.2021.

**Др Јован Миљковић**

Ванредни професор на Одељењу за педагогију и андрагогију

Филозофског факултета у Београду

Др Шефика Алибабић

Редовни професор на Одељењу за педагогију и андрагогију

Филозофског факултета у Београду

**Др Жељко Бралић**

Ванредни професор

Факултета безбедности у Београду

****